L 229/56
RO
Jurnalul Oficial al Uniunii Europene
18.9.2023
(5)
Inițiativa urmărește să consolideze competitivitatea și reziliența bazei tehnologice și industriale pentru semiconductori, consolidând în același timp capacitatea de inovare a ecosistemului semiconductorilor în întreaga Uniune, reducând dependența de un număr limitat de întreprinderi din țări terțe și de zone geografice și consolidându-și capacitatea de a proiecta și a produce, încapsula, refolosi și recicla semiconductori avansați.
Inițiativa ar trebui să sprijine respectivele obiective prin reducerea decalajului dintre capabilitățile avansate de cercetare și inovare ale Uniunii și exploatarea lor industrială sustenabilă.
Inițiativa ar trebui să promoveze consolidarea capacităților pentru a permite proiectarea, producția și integrarea sistemelor în tehnologii ale semiconductorilor de generație următoare, și să consolideze colaborarea dintre actorii-cheie din întreaga Uniune, să întărească lanțurile valorice și de aprovizionare cu semiconductori din Uniune, să deservească sectoare industriale cheie și să creeze noi piețe.
(6)
Obiectivele operaționale ale inițiativei menționate la articolul 4 alineatul (2) literele (a)-(d) din Regulamentul (UE) 2023/1781 (denumite în continuare „obiectivele operaționale 1-4”) ar trebui să fie implementate prin acțiuni care să valorifice baza solidă de cunoștințe dobândită de întreprinderea comună ECSEL instituită prin Regulamentul (UE) nr.
561/2014 al Consiliului (7), care a fost înlocuită de întreprinderea comună „Tehnologii digitale esențiale”.
Întreprinderea comună „Tehnologii digitale esențiale” ar trebui să fie redenumită „întreprinderea comună pentru cipuri” și ar trebui să aibă sarcina de a furniza, prin orice instrument sau procedură prevăzută în programul Orizont Europa sau în PED, sprijin financiar pentru acțiunile finanțate în cadrul inițiativei.
Pe toată durata de viață a întreprinderii comune pentru cipuri, o sumă de până la 2,875 miliarde EUR ar trebui alocată inițiativei.
Din suma respectivă, 1,450 miliarde EUR ar trebui să fie pentru activități de consolidare a capacităților pentru obiectivele operaționale 1-4 și 1,425 miliarde EUR ar trebui să fie pentru activități de cercetare și inovare legate de obiectivele operaționale 1-4.
În plus, 1,3 miliarde EUR ar trebui dedicate activităților de cercetare și inovare care nu sunt acoperite de inițiativă.
(7)
Activitățile finanțate de întreprinderea comună pentru cipuri ar trebui să fie incluse într-un singur program de lucru, care ar trebui să fie adoptat de consiliul de conducere al întreprinderii comune pentru cipuri înființat în conformitate cu articolul 14 alineatul (1) din Regulamentul (UE) 2021/2085 (denumit în continuare „consiliul de conducere”).
Programul de lucru ar trebui să cuprindă două părți specifice.
Prima parte specifică ar trebui să cuprindă o subsecțiune privind activitățile de consolidare a capacităților pentru obiectivele operaționale 1-4 și o subsecțiune privind activitățile de cercetare și inovare legate de obiectivele operaționale 1-4.
A doua parte specifică ar trebui să fie dedicată activităților de cercetare și inovare care nu sunt acoperite de inițiativă.
(8)
Toate activitățile de cercetare și inovare, inclusiv cele legate de inițiativă, ar trebui să fie finanțate prin programul Orizont Europa pentru a pune în aplicare agenda strategică de cercetare și inovare, astfel cum este definită la articolul 2 punctul 12 din Regulamentul (UE) 2021/2085.
Subsecțiunea dedicată activităților de consolidare a capacităților ar trebui să fie finanțată prin PED.
(9)
Programul de lucru ar trebui să includă condițiile de acces la infrastructura finanțată din fonduri publice, cum ar fi instalațiile-pilot și instalațiile de testare, precum și la centrele de competență, să asigure deschiderea către o mare diversitate de utilizatori și să acorde acces în mod transparent, nediscriminatoriu și în condițiile pieței sau pe baza costului plus o marjă rezonabilă, pentru întreprinderile mari, incluzând totodată un acces preferențial sau prețuri reduse pentru întreprinderile mici și mijlocii (IMM-uri) și instituțiile universitare și academice.
(10)
Înainte de elaborarea programului de lucru, consiliul autorităților publice, ținând seama de recomandările membrilor privați, pentru a asigura relevanța industrială a activităților stabilite în programul de lucru și, după caz, de avizul Consiliului european pentru semiconductori și de contribuțiile altor părți interesate relevante, ar trebui să elaboreze un plan schematic al părților specifice și al subsecțiunilor relevante, incluzând estimările privind cheltuielile aferente acestora.
În acest scop, consiliul autorităților publice ar trebui să includă numai Comisia și statele membre.
Ulterior, pe baza acestui plan schematic și a agendei strategice de cercetare și inovare, directorul executiv al întreprinderii comune pentru cipuri ar trebui să pregătească programul de lucru atât pentru părțile specifice, cât și pentru subsecțiunile relevante, precum și pentru estimările privind cheltuielile aferente acestora.
(7) Regulamentul (UE) nr.
561/2014 al Consiliului din 6 mai 2014 privind înființarea întreprinderii comune ECSEL (JO L 169, 7.6.2014, p. 152).